## Tájékoztató az intézményi gyermekétkeztetésről

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 21. § (1) bekezdése alapján természetbeni ellátásként a gyermek életkorának megfelelő gyermekétkeztetést kell biztosítani a gyermeket gondozó szülő, törvényes képviselő **kérelmére**, az óvodában, valamint az óvoda zárva tartása alatt.

A Gyvt. 146. §-a alapján **a gyermekétkeztetésért térítési díjat kell fizetni**, ellátást igénybe vevő gyermek esetén a szülői felügyeletet gyakorló szülő vagy más törvényes képviselő az intézménynek fizeti meg.

A gyermekétkeztetés személyi térítési díját az élelmezés nyersanyagköltségének egy ellátottra jutó napi összeg általános forgalmi adóval növelt összegének és az igénybe vett étkezések számának, valamint a kedvezmények figyelembevételével kell megállapítani. Az Érd Megyei Jogú Város önkormányzata által fenntartott élelmezést nyújtó intézmények napi nyersanyag költségét a személyes gondoskodást nyújtó ellátásokról, a közétkeztetésről, azok igénybevételéről és a fizetendő térítési díjak megállapításáról szóló 83/2011. (XII.22.) önkormányzati rendelet tartalmazza.

## Ingyenes és kedvezményes intézményi étkeztetés feltételei:

Az intézményi gyermekétkeztetést **ingyenesen** kell biztosítani az óvodai nevelésben részesülő gyermek számára, ha:

* rendszeres gyermekvédelmi kedvezményben részesül,
* tartósan beteg, vagy fogyatékos, olyan családban él, amelyben tartósan beteg vagy fogyatékos gyermeket nevelnek,
* olyan családban él, amelyben 3 vagy több gyermeket nevelnek,
* olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130 %-át (2024. évben 230.649 Ft-ot.
* nevelésbe vették.

## Az intézményi étkezésre vonatkozó kedvezmények igénybevételének feltételei:

Az ingyenes és kedvezményes intézményi gyermekétkeztetés igénybevételéhez az ellátást kérelmező az ellátás iránti kérelem mellett a 328/2011. (XII.29.) Korm. rendelet 6. melléklet szerinti nyilatkozatot kell benyújtani:

Az étkezési díjkedvezmény leghamarabb a nyilatkozat benyújtását követő naptári naptól érvényesíthető- kivéve a rendszeres gyermekvédelmi kedvezmény alapján biztosított jogosultságot.

## Az intézményi étkeztetés térítési díjának befizetéséhez kapcsolódó rendelkezések:

A fizetendő személyi térítési díj összegét a térítési díj megfizetésére köteles személy a tárgyhó tekintetében előre - kivételt képez a bölcsődei, óvodai személyi térítési díj, ahol utólag- a költségvetési szerv vezetője által átadott készpénz-átutalási megbízáson (csekken), az azon jelzett fizetési határidőig, vagy átutalással az intézmény által meghatározott időpontig, vagy e-számlán köteles megfizetni. **A számlázás az intézményektől beérkezett adatszolgáltatás alapján a várható étkezési napok figyelembevételével történik. A hiányzások utólag kerülnek jóváírásra.**

**Amennyiben a megállapított térítési díj befizetését a kötelezett elmulasztotta**, az Intézményi Gondnokság Vezetője **15 napos határidő megjelölésével** a kötelezettet írásban felszólítja az elmaradt térítési díj befizetésére. Ha a határidő eredménytelenül telt el, az Intézményi Gondnokság Vezetője a kötelezett nevét, lakcímét és a fennálló díjhátralékot nyilvántartásba veszi és **a továbbiakban a gyermek az intézményi gyermekétkeztetésre nem jogosult, így azt az önkormányzat a továbbiakban nem biztosítja.** A nyilvántartott díjhátralékról az Intézményi Gondnokság Vezetője negyedévenként tájékoztatja a fenntartót a térítési díjhátralék behajtása érdekében. **Amennyiben a díjhátralék rendezése elmarad, fizetési meghagyásos eljárás kezdeményezésére kerül sor a követelés behajtása érdekében, melynek költségei teljeskörűen (eljárási díj, ügyvédi munkadíj, végrehajtási költségek) a hátralékost fogják terhelni.**

## A szünidei gyermekétkeztetés:

A Gyvt. 21/C. § -a alapján a települési önkormányzat a szünidei gyermekétkeztetés keretében a **szülő, törvényes képviselő kérelmére** a déli meleg főétkezést a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosítja. Az önkormányzat a bölcsődei ellátásban és az óvodai nevelésben részesülő gyermekek számára, a bölcsődei ellátást nyújtó intézmény és az óvoda zárva tartásának időtartama alatt valamennyi munkanapon a szülő, törvényes képviselő kérelmének megfelelő időtartamban az adott gyermek részére biztosítani.

## A szünidei gyermekétkeztetés igénybevételének feltételei:

Az ellátás iránti kérelem mellett a 328/2011. (XII.29.) Korm. Rendelet 7. melléklet szerinti nyilatkozatot kell benyújtani.

## Az intézményi és szünidei gyermekétkeztetés lemondásához kapcsolódó rendelkezések:

Ha az intézményi gyermekétkeztetést betegség vagy más ok miatt a gyermek nem veszi igénybe, a kötelezett az intézmény vezetőjénél, a szünidei gyermekétkeztetést biztosítónál bejelenti a távolmaradást és annak várható időtartamát, valamint a távolmaradásra okot adó körülmény megszűnését és azt, hogy a gyermek mikor veszi igénybe újból a gyermekétkeztetést.

Ha a jogosult az ellátását betegség vagy egyéb ok miatt nem kívánja igénybe venni, e tényt az intézmény vezetője felé **legkésőbb a tárgynapon 09.30 óráig személyesen, telefonon vagy elektronikus úton** be kell jelentenie. A jogosult vagy törvényes képviselője a bejelentést követő naptól mentesül a térítési díj fizetése alól. Az **étkeztetés újbóli igénylését az esedékességet megelőző napon 09.30 óráig kell bejelenteni** az intézményvezetőnél, aki ezen bejelentéseket oly módon és időben továbbítja az Intézményi Gondnokság felé, hogy az legkésőbb 10.00 óráig megküldhető legyen az ellátás szolgáltatója felé. **Amennyiben az étkezést igénybe vevő személy, illetve a törvényes képviselője a Gyvt. 21/B. § (1) bekezdése alapján mentesül a térítési díj megfizetése alól és az előző bekezdésben foglalt kötelezettségének két egymást követő nap nem tesz eleget, úgy az újbóli igénylés napjáig az önkormányzat az étkezést nem biztosítja.**